Еврокомисията : Пакистан да вземе мерки за сигурността на своите граждани Очакваме правителството на Пакистан да вземе необходимите мерки за сигурността на своите граждани , включително на Асия Биби . Това заяви днес на пресконференция говорител на Европейската комисия в отговор на въпрос . Много е важно този дълъг процес ( срещу Биби ) да приключи , добави той по повод развитието на случая с осъдената на смърт за богохулство християнка , чието наказание бе отменено от Върховния съд на Пакистан . ЕС призова преди дни Исламабад да осигури спазването на човешките права на всички пакистанци според подписаните международни спогодби , припомня БТА . По - рано днес министърът на външните работи на Белгия Дидие Рейндерс подкрепи предложението на водещата белгийска партия Нов фламандски алианс на осъдената и съпруга й да бъде предоставено убежище . Съпругът на Биби поиска вече убежище в САЩ , Великобритания или Канада заради отправени смъртни заплахи .